ก.ล.ต.เปิดเฮียริ่งแนวคิด “คุ้มครองพยาน” ในคดีข้องเกี่ยวตลาดทุน
ก.ล.ต.เปิดเฮียริ่งแนวคิด “คุ้มครองพยาน” ในคดีข้องเกี่ยวตลาดทุน
14 ต.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ขณะนี้อยู่ระหว่างการพิจารณาแก้ไขเพิ่มเติมกฎหมายที่อยู่ในการกำกับดูแลเพื่อเพิ่มประสิทธิภาพการบังคับใช้กฎหมาย จึงมีแนวคิดที่จะกำหนดให้มีมาตรการคุ้มครองพยานตั้งแต่ในชั้นการตรวจสอบการกระทำความผิด
ซึ่งจะทำให้ ก.ล.ต. มีช่องทางได้รับข้อมูลและพยานหลักฐานสำคัญที่จะทำให้มีน้ำหนักในการดำเนินการตามกฎหมายกับผู้กระทำความผิดไม่ว่าเป็นการบังคับใช้กฎหมายด้วยมาตรการทางอาญาหรือมาตรการลงโทษทางแพ่งได้มากยิ่งขึ้น ในขณะเดียวกันบุคคลที่ชี้เบาะแสหรือพยานจะได้รับความคุ้มครองในชีวิตและทรัพย์สินเมื่อให้ข้อมูลหรือส่งเอกสารหลักฐานต่อพนักงานเจ้าหน้าที่
ทั้งนี้ ก.ล.ต. จึงเปิดรับฟังความคิดเห็นการจัดให้มีมาตรการคุ้มครองพยานในกฎหมายที่อยู่ในการกำกับดูแล 4 ฉบับ* โดยจะจัดเสวนารับฟังความคิดเห็นจากประชาชน ภาครัฐ และภาคเอกชนที่มีส่วนเกี่ยวข้อง ในวันที่ 22 ตุลาคม 2563 เวลา 14.00 – 16.30 น. ณ สำนักงาน ก.ล.ต. เพื่อนำข้อคิดเห็นมาพิจารณาประกอบการจัดทำร่างกฎหมายต่อไป ผู้สนใจสามารถสำรองที่นั่งได้ที่โทรศัพท์ 0-2263-6553 หรือทาง e-mail: [email protected]
ทั้งนี้ ก.ล.ต. เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. https://www.sec.or.th/TH/Pages/PB_Detail.aspx?SECID=659 ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือทาง e-mail: [email protected] จนถึงวันที่ 16 พฤศจิกายน 2563